CELEX: 62014TN0206
Language: el
Date: 2014-03-27 00:00:00
Title: Υπόθεση T-206/14: Αγωγή της 27ης Μαρτίου 2014 — Hüpeden κατά Συμβουλίου και Επιτροπής

7.7.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 212/33
            
         Αγωγή της 27ης Μαρτίου 2014 — Hüpeden κατά Συμβουλίου και Επιτροπής
   (Υπόθεση T-206/14)
   2014/C 212/43
   Γλώσσα διαδικασίας: η γερμανική
   
      Διάδικοι
   
   
      Ενάγουσα: Hüpeden & Co. (GmbH & Co.) KG (Αμβούργο, Γερμανία) (εκπρόσωπος: K. Landry, δικηγόρος)
   
      Εναγόμενοι: Συμβούλιο της Ευρωπαϊκής Ένωσης και Ευρωπαϊκή Επιτροπή
   
      Αιτήματα της ενάγουσας
   
   Η ενάγουσα ζητεί από το Γενικό Δικαστήριο:
   
               —
            
            
               να υποχρεώσει τους εναγόμενους να της καταβάλουν αποζημίωση ύψους 1 18  762,57 ευρώ, πλέον τόκους με ετήσιο επιτόκιο 8 % υπολογιζόμενους από την ημερομηνία εκδόσεως της αποφάσεως του Γενικού Δικαστηρίου, ή να αναγνωρίσει την ύπαρξη του δικαιώματός της να αξιώσει αποζημίωση από τους εναγόμενους,
            
         
               —
            
            
               να καταδικάσει τους εναγόμενους στα δικαστικά έξοδα.
            
         
      Ισχυρισμοί και κύρια επιχειρήματα
   
   Προς στήριξη της αγωγής η ενάγουσα προβάλλει τα εξής.
   Η ενάγουσα ζητεί αποζημίωση λόγω της εκδόσεως του κανονισμού (ΕΚ) 1355/2008 (1), ο οποίος κηρύχθηκε άκυρος με απόφαση του Δικαστηρίου της 22ας Μαρτίου 2012 στην υπόθεση Grünwald Logistik Service GmbG (GLS) κατά Hauptzollamt Hamburg-Stadt (C-338/10).
   Η ενάγουσα προβάλλει ότι οι δασμοί που κατέβαλε αχρεωστήτως βάσει του κανονισμού αυτού επιστράφηκαν από τις εθνικές τελωνειακές αρχές, πλην όμως η ίδια υπέστη οικονομική ζημία, διότι υποχρεώθηκε, λόγω της απώλειας ρευστότητας, να αναζητήσει επιπλέον τραπεζικές πιστώσεις, με το επιτόκιο της αγοράς, καθώς και βραχυπρόθεσμες πιστώσεις με σταθερό επιτόκιο. Ζητεί, κατά συνέπεια, ποσό που αντιστοιχεί στη διαφορά μεταξύ των τόκων που κατέβαλε επί των τραπεζικών πιστώσεων και των χαμηλότερων τόκων που θα είχε καταβάλει εάν δεν είχε υποχρεωθεί να καταβάλει τους δασμούς αντιντάμπινγκ. Η ενάγουσα προβάλλει συναφώς ότι, με την παράνομη θέσπιση του κανονισμού 1355/2008, οι εναγόμενοι παραβίασαν κατάφωρα την υποχρέωση επιμέλειας και την αρχή της χρηστής διοικήσεως, με συνέπεια να υποστεί η ενάγουσα ζημία η οποία δεν μπορεί να αποκατασταθεί διαφορετικά, καθώς οι σχετικές με τους δασμούς διατάξεις της εθνικής νομοθεσίας δεν προβλέπουν την καταβολή τόκων υπολογιζόμενων από τη ημερομηνία καταβολής επί διαφοράς ποσού που προκύπτει υπέρ του υπόχρεου.
   
      (1)  Κανονισμός (ΕΚ) 1355/2008 του Συμβουλίου, της 18ης Δεκεμβρίου 2008 , για την επιβολή οριστικού δασμού αντιντάμπινγκ και για την οριστική είσπραξη του προσωρινού δασμού που επιβλήθηκε στις εισαγωγές ορισμένων παρασκευασμένων ή διατηρημένων εσπεριδοειδών (συγκεκριμένα μανταρινιών κ.λπ.) καταγωγής Λαϊκής Δημοκρατίας της Κίνας (ΕΕ L 350, σ. 35).